b'\n_START_ARTICLE_\nFantasia\n_START_PARAGRAPH_\nFantasia (kreik. fant\xc3\xa1zein \xe2\x80\x99tehd\xc3\xa4 n\xc3\xa4kyv\xc3\xa4ksi\xe2\x80\x99) on mielikuvitukseen perustuva taideteos. Fantasia voi olla esimerkiksi kirjallisuutta, musiikkia, elokuvaa, sarjakuvaa, teatteria tai pelej\xc3\xa4. Fantasian genreen kuuluvat mielikuvitukselliset paikat, olennot ja tapahtumat. Fantasiataiteessa on usein maagisia ja yliluonnollisia aiheita. Fantasia voi pohjautua muinaisiin myytteihin ja mytologioihin. Fantasialla on joitakin p\xc3\xa4\xc3\xa4llekk\xc3\xa4isyyksi\xc3\xa4 scifin, kauhun ja muun spekulatiivisen fiktion kanssa.\n_START_SECTION_\nMusiikki\n_START_PARAGRAPH_\nMusiikissa fantasia on mielikuvitelma. Sit\xc3\xa4 k\xc3\xa4ytet\xc3\xa4\xc3\xa4n usein nimityksen\xc3\xa4 s\xc3\xa4vellyksille, joiden muotorakenne joko todellisesti tai n\xc3\xa4enn\xc3\xa4isesti poikkeaa yleisimmin tunnetuista s\xc3\xa4vellyslajeista. Tunnetuimpina W. A. Mozartin d-molli-fantasia sek\xc3\xa4 Schubertin Wanderer-fantasia, jotka ovat molemmat pianoteoksia. Fantasiaksi nimitet\xc3\xa4\xc3\xa4n joskus my\xc3\xb6s l\xc3\xb6yh\xc3\xa4sti muodostettuja muunnelmia tai sommitelmia yleis\xc3\xb6n suosimista kansanlaulu- ja oopperas\xc3\xa4velmist\xc3\xa4.\n_START_SECTION_\nRooli- ja lautapelit\n_START_PARAGRAPH_\nFantasia on my\xc3\xb6s monien rooli- ja lautapelien aiheena. Useimmiten ne saavat innoituksensa Tolkien-vaikutteisesta fantasiakirjallisuudesta. Yksi tunnetuimmista fantasia-aiheisista roolipeist\xc3\xa4 on Dungeons & Dragons. Kuuluisa fantasiaan liittyv\xc3\xa4 strategiapeli on miniatyyripeli Warhammer Fantasy Battle.\n_START_SECTION_\nTietokone- ja videopelit\n_START_PARAGRAPH_\nFantasia-aiheisia tietokone- ja videopelej\xc3\xa4 on suuri m\xc3\xa4\xc3\xa4r\xc3\xa4, joista tunnetuimpia lienev\xc3\xa4t The Legend of Zelda, Baldur\xe2\x80\x99s Gate, The Witcher, The Elder Scrolls sek\xc3\xa4 Final Fantasy -pelisarjat. Yleis\xc3\xb6n suosioon ovat nousseet my\xc3\xb6s verkossa pelattavat MMORPG-pelit kuten Runescape, Ultima Online, World of Warcraft ja Lord of the Rings Online.'